Der var sodavand, sandwiches og kaffe til at lune de kolde hænder. Mandag havde Aalborg Portland inviteret politikere og andre interesserede en tur ud i kulden - programmet bød på indvielse af et nyt, grønt projekt. Omkring 30 personer kiggede med, da direktør for Aalborg Portland, Michael Lundgaard Thomsen i det kolde decembervejr viste den nye satsning frem. Et såkaldt pilotanlæg til fangst af CO2. - Det er virkelig stort, det her. Nu er vi på vej mod en grønnere produktion, lyder det fra cementdirektøren. Aalborg Portland er Danmarks største CO2-udleder. Men virksomheden arbejder intenst på at reducere sin CO2-udledning markant mod 2030. Og med opsætningen af det nye anlæg er der allerede blevet taget et stort skridt i den rigtige retning, mener Michael Lundgaard Thomsen. - Vi kommer meget tættere på vores mål om at nå 70 procent reducering af vores CO2-udledning. På denne måde vil vi ende med at fange 400.000 tons CO2 om året i 2030, siger han. En mini version Den nye CO2-fanger er bygget som et forsøgsprojekt. Den skal teste, om de nye teknologier virker. Én af dem, der har ventet længe på denne dag, er Philip Fosbøl, der er lektor ved DTU i kemiteknik. Han har nemlig været med til at udvikle anlægget. - Vi er nødt til at starte et sted. Og nu tester vi teknologien i en lille skala. Det er bedre end at teste i stor skala, for så ville det blive alt for dyrt, hvis det nu ikke virkede, siger han. CO2-fangst er en teknologi, hvor den CO2-holdige røg fra skorstenene sprayes med en særlig væske, der er designet til at binde CO2 til sig. Når det sker, bliver der produceret store mængder CO2-holdigt væske, som efterfølgende skal opvarmes for at frigøre CO2'en. Til sidst nedkøles den rene CO2 under tryk. Og hvis forsøgsprojektet giver gode resultater, er det planen, at den nedkølede CO2 skal lagres i enten havet eller blandes med brint og bruges som brændstof til fly. Ifølge Aalborg Portlands direktør, så er det den rigtige vej at gå for cementfabrikken. - Selvom der er stor tvivl om, hvornår det bliver en af løsningerne, så er alle alligevel enige om, at det er den rigtige løsning at gå i gang med, siger Michael Lundgaard Thomsen. En dyr investering Men et projekt af den kaliber koster. Og det er grunden til, at det foreløbigt kun er på forsøgsordning. - Hvis vi skal lave et anlæg til 400.000 tons CO2, så koster det flere milliarder danske kroner. Og sådan en milliardinvestering vil være en for stor risiko for en virksomhed som Aalborg Portland, fortæller direktøren og fortsætter: - CO2-fangst i et samfund er ikke noget, der skal løftes af en enkelt aktør. Det er en samfundsudfordring. Ifølge planerne skal pilotanlægget kun stå på Aalborg Portland indtil oktober næste år. Men fremtidsplanerne for cementvirksomhedens CO2-reducering er stor. - Jeg er overbevist om, at vi, inden 2030, har et stort CO2-fangst anlæg, siger Michael Lundgaard Thomsen.
Aalborg Portland vil nu begynde at fange CO2 med et nyt anlæg. Men før det kan realiseres, skal det testes.